খ্রিস্টধর্ম ও উপনিবেশবাদ
খ্রিস্টধর্ম ও উপনিবেশবাদ নিবিড়ভাবে সম্পর্কিত। ইউরোপীয় ঔপনিবেশিক আগ্রাসনের সময় খ্রিস্টধর্ম ধর্মীয় ইন্ধন যুগিয়েছিল এবং ঔপনিবেশিক শক্তিগুলোর ভাবাদর্শিক ঢাল হিসেবে তৎপর ছিল। এডওয়্যার্ড এন্ড্রুসের মতে, খ্রিস্টধর্ম ইউরোপীয় ঔপনিবেশিক আগ্রাসনে উগ্র ও অন্ধ ধর্মীয় আবেগ সঞ্চার করে এবং আগ্রাসনকে ধর্মীয় বৈধতা দেয়। এন্ড্রুসের মতে, খ্রিস্টধর্ম উপনিবেশবাদের ধারক, বাহক ও নীতিগত ছুতো হিসেবে আগ্রাসনে অংশ নিয়েছে, যদিও খ্রিস্টান ধর্মপ্রচারকরা নিজেরা নিজেদের অরাজনৈতিক সাধু-সন্ত হিসেবে প্রচার করে থাকে। উপনিবেশবাদের ইতিহাসবিদদের মতে, ঔপনিবেশিক আগ্রাসনকালে যুদ্ধ, ধর্ষণ, হত্যাকাণ্ড, লুটতরাজকে বৈধতা দিতে খ্রিস্টধর্মের বিশ্বাসসমূহকে কাজে লাগানো হয়। উদাহরণস্বরুপ, টয়িন ফালোলার মতে, অনেক ধর্মপ্রচারকের কাছেই আফ্রিকায় খ্রিস্টধর্মের এজেন্ডা ও উপনিবেশবাদের এজেন্ডার মাঝে কোন ফারাক ছিল না। জন এইচ. বোয়ার নামে এক ধর্মপ্রচারকের সূত্র ধরে ফালোলা বলেন, খ্রিস্টধর্ম প্রচারকরা উপনিবেশবাদকে ঐশ্বরিক নির্দেশ হিসেবে দেখতো এবং বিধর্মী অখ্রিস্টানদের খ্রিস্টধর্মে দীক্ষিত করে যিশুর পথে নিয়ে আসার উপায় হিসেবে দেখতো। যখন খ্রিস্টান ধর্মপ্রচারকরা আসলো, আমাদের ছিল জমি, আর তাদের ছিল বাইবেল। তারা আমাদের চোখ বন্ধ করে উপাসনা করতে বললো। আমরা যখন চোখ খুললাম, জমি ছিল তাদের দখলে আর আমাদের হাতে শুধু বাইবেল। — জোমো কেনিয়াত্তা